b'\n_START_ARTICLE_\nTercia pars regni\n_START_PARAGRAPH_\nTercia pars regni (din limba latin\xc4\x83: o treime din regat) sau Ducatus (\xc3\xaen limba maghiar\xc4\x83: Duk\xc3\xa1tus) este numele sub care au fost cunoscute teritoriile guvernate temporar de membri ai Dinastiei Arpadiene (duci), separat de autoritatea central\xc4\x83 a monarhului Regatului Ungariei, \xc3\xaen secolele al XI-lea \xc8\x99i al XII-lea. Simbolul puterii ducale era sabia, \xc3\xaen vreme ce simbolul puterii regale era reprezentat\xc4\x83 de coroan\xc4\x83.\n_START_SECTION_\nOrigini\n_START_PARAGRAPH_\nOriginile sistemului guvern\xc4\x83rii separate a unor teritorii din cadrul Regatului Ungariei nu sunt \xc3\xaenc\xc4\x83 elucidate \xc8\x99i sunt \xc3\xaenc\xc4\x83 subiect de cercetare._NEWLINE_Unii cercet\xc4\x83tori consider\xc4\x83 c\xc4\x83 acest sistem a fost o adaptare la nevoile moderne ale statului maghiar a tradi\xc8\x9biilor liderilor federa\xc8\x9biilor tribale maghiare, care \xc3\xae\xc8\x99i \xc3\xaemputerniceau mo\xc8\x99tenitorii s\xc4\x83 conduc\xc4\x83 unele dintre triburile intrate recent \xc3\xaen comunitate. Aceast\xc4\x83 practic\xc4\x83 ar fi devenit mai apoi un model de dezvoltare a unor forme de guvernarea separate, bazate pe criterii teritoriale (de exemplu, guvernarea de c\xc4\x83\xc8\x9bre Kopp\xc3\xa1ny a Somogy)._NEWLINE_Unele cercet\xc4\x83ri acrediteaz\xc4\x83 ideea c\xc4\x83 practica guvern\xc4\x83rii separate a unui teritoriu de c\xc4\x83tre mo\xc8\x99tenitorul coroanei a fost o practic\xc4\x83 a monarhilor Moraviei Mari._NEWLINE_Exist\xc4\x83 \xc8\x99i opinia conform c\xc4\x83reia, institu\xc8\x9bia Tercia pars regni a fost dezvoltat\xc4\x83 de regele Andrei I al Ungariei, care l-a desemnat pe fratele s\xc4\x83u, viitorul rege B\xc3\xa9la I, s\xc4\x83 conduc\xc4\x83 o treime din regat \xc3\xaen 1048.\n_START_SECTION_\nTeritorii\n_START_PARAGRAPH_\nGrani\xc8\x9bele exacte ale Tercia parsi regni nu au fost determinate cu certitudine p\xc3\xa2n\xc4\x83 acum. Comitatele care au fost desemnate s\xc4\x83 fie guvernate de membri ai casei regale nu formau o provovincie separat\xc4\x83 \xc3\xaen cadrul regatului, dar erau organizate \xc3\xaen jurul a dou\xc4\x83 sau trei mari centre urbane._NEWLINE_O regiune a Tercia parsi regni a fost localizat\xc4\x83 \xc3\xaen jurul Bihariei, care a fost \xc3\xaen acea perioad\xc4\x83 \xc8\x99i capitala unei dioceze catolice. O alt\xc4\x83 regiune a fost reprezentat\xc4\x83 de teritoriile din jurul Nitrei. Exte posibil ca o a treia regiune s\xc4\x83 fi fost cea din jurul cet\xc4\x83\xc8\x9bii Krasso (distrus\xc4\x83 \xc3\xaen prima jum\xc4\x83tate a secolului al XIII-lea), din apropierea localit\xc4\x83\xc8\x9bii Dupljaja din Serbia._NEWLINE_\xc3\x8en secolul al XI-lea, ducii Tercia parsi regni aveai ca principal teren de v\xc3\xa2n\xc4\x83toare p\xc4\x83durile din Mun\xc8\x9bii Codru-Moma (Erd\xc3\xa9lyi-Szigethegys\xc3\xa9g) \xe2\x80\x93 Apuseni.\n_START_SECTION_\nIstoric\n_START_PARAGRAPH_\nPrima men\xc8\x9biune documentar\xc4\x83 asupra \xc3\xaemp\xc4\x83r\xc8\x9birii teritoriului regatului \xc3\xaentre membrii dinastiei domnitoare dateaz\xc4\x83 din timpul regelui Andrei I al Ungariei, care \xc3\xaen 1048 a cedat o treime din \xc8\x9bar\xc4\x83 drept apanaj fratelui s\xc4\x83u, B\xc3\xa9la I. \xc3\x8en momentul \xc3\xaemp\xc4\x83r\xc8\x9birii regatului, B\xc3\xa9la era considerat mo\xc8\x99tenitorul tronului, dar el \xc8\x99i-a pierdut acest statut dup\xc4\x83 ce regelui Andrei I i s-a n\xc4\x83scut un fiu \xc3\xaen 1053, Solomon, care a fost \xc3\xaencoronat \xc3\xaenc\xc4\x83 din minorat, \xc3\xaen 1057. Na\xc8\x99terea lui Solomon a dus la apari\xc8\x9bia unui conflict \xc3\xaentre cei doi fra\xc8\x9bi, care a degenerat \xc3\xaen cele din urm\xc4\x83 \xc3\xaen r\xc4\x83zboi civil. R\xc4\x83zboiul civil s-a \xc3\xaencheiat \xc3\xaen 1060, c\xc3\xa2nd B\xc3\xa9la \xc8\x99i-a \xc3\xaenvins fratele \xc8\x99i a devenit rege._NEWLINE_La moartea lui B\xc3\xa9la \xc3\xaen 1063, fii s\xc4\x83i G\xc3\xa9za, Ladislau \xc8\x99i Lampert au fost nevoi\xc8\x9bi s\xc4\x83 fug\xc4\x83 din regat, deoarece v\xc4\x83rul lor, Solomon, a intrat \xc3\xaen \xc8\x9bar\xc4\x83 cu trupe pl\xc4\x83tite de cumnatul s\xc4\x83u, \xc3\xaemp\xc4\x83ratul Henric al IV-lea. Cei trei fra\xc8\x9bi exila\xc8\x9bi au primit la r\xc3\xa2ndul lor ajutor militar din partea regelui Poloniei Boles\xc5\x82aw al II-lea. Cele dou\xc4\x83 tabere aflate \xc3\xaen conflict au ajuns \xc3\xaen cele din urm\xc4\x83 la un acord pentru evitarea unui nou r\xc4\x83zboi civil. Acordul semnat la Gy\xc5\x91r pe 20 ianuarie 1064 prevedea c\xc4\x83 cei trei duci \xe2\x80\x93 G\xc3\xa9za, Ladislaus \xc8\x99i Lampert \xe2\x80\x93 accept\xc4\x83 domnia v\xc4\x83rului lor, Solomon, care le ceda \xc3\xaen schimb fostul ducat al tat\xc4\x83lui s\xc4\x83u (Tercia pars regni)._NEWLINE_Dup\xc4\x83 o perioad\xc4\x83 de nou\xc4\x83 ani de pace, a izbucnit un nou conflict \xc3\xaentre rege \xc8\x99i duci. Cei trei duci au reu\xc8\x99it s\xc4\x83 c\xc3\xa2\xc8\x99tige controlul asupra celei mai mari p\xc4\x83r\xc8\x9bi a \xc8\x9b\xc4\x83rii, iar regele a fost nevoit s\xc4\x83 fug\xc4\x83 din \xc8\x9bar\xc4\x83. \xc3\x8en 1074, G\xc3\xa9za a fost proclamat rege, iar Solomon a continuat s\xc4\x83 controleze c\xc3\xa2teva comitate apusene. Dup\xc4\x83 ce a devenit rege, G\xc3\xa9za a confirmat fra\xc8\x9bilor s\xc4\x83i pozi\xc8\x9bia de duci ai Tercia pars regni. Dup\xc4\x83 moartea lui G\xc3\xa9za de pe 25 aprilie 1077, Ladislaua fost proclamat rege \xc8\x99i a reu\xc8\x99it s\xc4\x83 \xc3\xael oblige pe Solomon s\xc4\x83 \xc3\xaei accepte domnia \xc3\xaen 1081. Se poate presupune c\xc4\x83 pe timpul domniei lui Ladislau, Tercia pars regni a fost guvernat\xc4\x83 de ducele Lampert, dar nu s-a descoperit \xc3\xaenc\xc4\x83 nicio dovad\xc4\x83 \xc3\xaen sprijinul acestui fapt._NEWLINE_Tercia pars regni a reap\xc4\x83rut \xc3\xaen 1095-1096, c\xc3\xa2nd regele Coloman al Ungariei a f\xc4\x83cut o \xc3\xaen\xc8\x9belegere cu fratele s\xc4\x83u, \xc3\x81lmos, care avea preten\xc8\x9bii la tron dup\xc4\x83 moartea regelui Ladislau. \xc3\x81lmos a devenit astfel noul duce a o treime din regat. \xc3\x8en 1105, \xc3\x81lmos s-a r\xc4\x83sculat \xc3\xaempotriva fratelului s\xc4\x83u, fiind sprijinit cu trupe de Sf\xc3\xa2ntul Imperiu German \xc8\x99i ducatul Poloniei, dar a fost rapid \xc3\xaenfr\xc3\xa2nt. Doi ani mai t\xc3\xa2rziu, \xc3\x81lmos a plecat \xc3\xaen pelerinaj \xc3\xaen \xc8\x9aara Sf\xc3\xa2nt\xc4\x83, iar regele Coloman, folosindu-se de absen\xc8\x9ba din \xc8\x9bar\xc4\x83 a ducelui, a trecut teritoriile Tercia pars regni sub controlul central al coroanei._NEWLINE_Dup\xc4\x83 ce ducele \xc3\x81lmos s-a re\xc3\xaentors din pelerinaj, a aflat c\xc4\x83 teritoriile ducatului s\xc4\x83u au fost \xc3\xaencorporate \xc3\xaen domeniile coroanei. Ca urmare, el a plecat \xc3\xaen exil la curtea \xc3\xaemp\xc4\x83ratului Henric al V-lea. La cererea lui \xc3\x81lmos, \xc3\xaemp\xc4\x83ratul a ordonat atacarea Regatului Ungariei, prima ac\xc8\x9biune militar\xc4\x83 fiind asediul Bratislavei. Regele Coloman s-a aliat \xc3\xaen schimb cu ducele Poloniei Boles\xc5\x82aw al III-lea, care a atacat Boemia. \xc3\x8en noiembrie, \xc3\xaemp\xc4\x83ratul Henric al V-lea a f\xc4\x83cut pace cu regele Coloman. Dup\xc4\x83 semnarea p\xc4\x83cii, lui \xc3\x81lmos i s-a permis s\xc4\x83 se re\xc3\xaentoarc\xc4\x83 la curte, dar el nu \xc8\x99i-a mai primit titlul \xc8\x99i puterea ducal\xc4\x83. La curt\xc4\x83 vreme, Coloman a \xc3\xaenfiin\xc8\x9bat episcopia de Nitra \xc3\xaen una dintre capitalele Tercia pars regni._NEWLINE_Ultima reapari\xc8\x9bie a Tercia pars regni a avut loc \xc3\xaen 1162, c\xc3\xa2nd regele Ladislau al II-lea, care fusese proclamat rege cu sprijinul \xc3\xaemp\xc4\x83ratului bizantin Manuel I Comnen detron\xc3\xa2ndu-l pe \xc8\x98tefan al III-lea, a oferit teritoriile ducale fratelui s\xc4\x83u, \xc8\x98tefan. Dup\xc4\x83 moartea lui Ladislaus al II-lea la doar trei s\xc4\x83pt\xc4\x83m\xc3\xa2ni dup\xc4\x83 \xc3\xaencoronare (14 ianuarie 1163), ducele \xc8\x98tefan a fost proclamat rege, iar teritoriile ducatului au fost \xc3\xaen mod definitiv \xc3\xaen domeniile coroanei_NEWLINE_De-a lungul secolelelor al XIII-lea \xc8\x99i al XIV-lea, membri ai caselor domnitoare au primit spre guvernare drept apanaj anumite teritorii, dar Tercia pars regni nu a mai fost niciodat\xc4\x83 re\xc3\xaenfiin\xc8\x9bat.'